
Grozījumi Ministru kabineta 2010. gada 16. novembra noteikumos Nr. 1050 "Sabiedrības veselības aizsardzības pasākumu veikšanas kārtība"
Izdoti saskaņā ar Epidemioloģiskās drošības likuma 36.2 panta otro daļu
· Izdarīt Ministru kabineta 2010. gada 16. novembra noteikumos Nr. 1050 "Sabiedrības veselības aizsardzības pasākumu veikšanas kārtība" (Latvijas Vēstnesis, 2010, 185. nr.; 2012, 78. nr.; 2016, 87. nr.) šādus grozījumus:
· 1. Papildināt ar 2.3. apakšpunktu šādā redakcijā:
· "2.3. nacionālā iestāde Starptautisko veselības aizsardzības noteikumu īstenošanā."
· 2. Izteikt II nodaļas nosaukumu šādā redakcijā:
· "II. Ziņošana, informācijas nodošana un konsultācijas".
· 3. Izteikt 6. punktu šādā redakcijā:
· "6. Ja valsts teritorijā ir pierādījumi (neatkarīgi no izcelsmes vai informācijas avota) par neparedzētu vai neierastu gadījumu, kas ietekmē sabiedrības veselību un var izraisīt starptautiskas nozīmes sabiedrības veselības apdraudējumu, kontaktpunkts par to ziņo PVO kontaktpunktam un laikus konsultējas par piemērotiem veselības aizsardzības pasākumiem."
· 4. Papildināt ar 8.10. apakšpunktu šādā redakcijā:
· "8.10. Veselības ministrijai, ja Pasaules Veselības organizācija izsludina ārkārtēju sabiedrības veselības apdraudējuma gadījumu, starptautiskas nozīmes sabiedrības veselības apdraudējuma gadījumu vai pandēmijas izraisītu ārkārtēju situāciju."
· 5. Izteikt 9. punktu šādā redakcijā:
· "9. Slimību profilakses un kontroles centrs, Veselības inspekcija, Valsts vides dienests, Pārtikas un veterinārais dienests, Valsts ugunsdzēsības un glābšanas dienests, Zāļu valsts aģentūra, Ārlietu ministrija un Satiksmes ministrija 24 stundu laikā pēc iespējama starptautiskās nozīmes sabiedrības veselības apdraudējuma paziņojuma saņemšanas informē kontaktpunktu par atbilstoši savai kompetencei veiktajiem pasākumiem un to rīcībā esošās informācijas izvērtējumu, kas nepieciešams kontaktpunktam situācijas turpmākajai koordinācijai."
· 6. Izteikt 12.2. apakšpunktu šādā redakcijā:
· "12.2. kuģa sanitārā deklarācija saskaņā ar Starptautisko veselības aizsardzības noteikumu 8. pielikumu."
· 7. Izteikt 13. punktu šādā redakcijā:
· "13. Sabiedrības ar ierobežotu atbildību "Aviosabiedrība "Liepāja"" un valsts akciju sabiedrības "Starptautiskā lidosta "Rīga"" (turpmāk – lidosta) administrācija, Rīgas Brīvostas, Liepājas speciālās ekonomiskās zonas ostas un Ventspils brīvostas (turpmāk – osta) pārvalde un valsts akciju sabiedrības "Latvijas dzelzceļš" administrācija tās teritorijā izveidotajās robežšķērsošanas vietās, kuras noteiktas normatīvajos aktos par robežšķērsošanas vietām:
· 13.1. nodrošina pamatresursus saskaņā ar Starptautisko veselības aizsardzības noteikumu 1. pielikuma B sadaļu;
· 13.2. sadarbībā ar iesaistītajām kompetentajām iestādēm izstrādā plānu neparedzētu sabiedrības veselības apdraudējuma situāciju novēršanai, norāda koordinatoru un saskaņo plānu ar kontaktpunktu;
· 13.3. nosaka amatpersonu, kas atbildīga par informācijas sniegšanu attiecīgajai kompetentajai iestādei, ja starptautiskā reisa laikā transportlīdzeklī esošai personai ir konstatētas šo noteikumu 14. punktā minētās slimības pazīmes vai transportlīdzeklī ir pierādījumi par sabiedrības veselības apdraudējumu;
· 13.4. nodrošina atbilstošu rīcību ārkārtēja sabiedrības veselības apdraudējuma gadījumā, pildot kontaktpunkta vai šo noteikumu 3.punktā minētās kompetentās iestādes norādījumus."
· 8. Izteikt 17.3. apakšpunktu šādā redakcijā:
· "17.3. pieprasa kuģa kapteinim, īpašniekam, operatoram vai kuģa aģentam kuģa sanitāro deklarāciju saskaņā ar Starptautisko veselības aizsardzības noteikumu 8. pielikumu;".
· 9. Papildināt ar V nodaļu šādā redakcijā:
· "V. Starptautisko veselības aizsardzības noteikumu īstenošana
· 20. Veselības ministrija īsteno valsts politiku sabiedrības veselības aizsardzības jomā atbilstoši Starptautiskajiem veselības aizsardzības noteikumiem.
· 21. Neatliekamās medicīniskās palīdzības dienests koordinē Starptautisko veselības aizsardzības noteikumu īstenošanu valstī, tai skaitā:
· 21.1. izveido starpnozaru komisiju veselības apdraudējumu gadījumos paredzēto gatavības pasākumu plānošanai un koordinēšanai;
· 21.2. koordinē pasākumus Pasaules Veselības organizācijas sniegto rekomendāciju un vadlīniju ieviešanai ārkārtēja sabiedrības veselības apdraudējuma gadījumā, starptautiskas nozīmes sabiedrības veselības apdraudējuma gadījumā vai pandēmijas izraisītā ārkārtējā situācijā."

